Προς τον Δήμαρχο Μαραθώνα
Αξιότιμε κύριε Δήμαρχε,
Είμαστε μαθητές της Δ΄ και Ε΄ τάξης του 1ου Δημοτικού Σχολείου Μαραθώνα και θα θέλαμε να σας εκφράσουμε έναν προβληματισμό αλλά και μια επιθυμία μας.
Τα τελευταία χρόνια εκτεταμένες πυρκαγιές κατέστρεψαν πολλά δέντρα στον τόπο μας και έχουν αλλοιώσει τη φυσική ομορφιά του. Άγρια ζώα που ζουν στα δάση έχουν χάσει το σπίτι τους και κατεβαίνουν στις κατοικημένες περιοχές. Τα καλοκαίρια μας έχουν γίνει πιο ζεστά και τον χειμώνα κινδυνεύουμε περισσότερο από τις πλημμύρες.
Τα δέντρα μάς δίνουν οξυγόνο, μας προσφέρουν σκιά και δροσιά, ενώ με τις ρίζες τους συγκρατούν το έδαφος που απορροφά τα νερά της βροχής. Επιπλέον, τα δάση αποτελούν καταφύγιο για πολλά ζώα. Μια μικρή βόλτα στο πράσινο μάς αναζωογονεί και μας θυμίζει πόσο σημαντική είναι η φύση για τη ζωή μας.
Νιώθουμε τυχεροί που κάθε μέρα που ξυπνάμε αντικρίζουμε το πράσινο της φύσης και όχι το γκρι του τσιμέντου. Ζούμε σε έναν υπέροχο τόπο με πολύ καλή ποιότητα ζωής και πιστεύουμε ότι πρέπει να τον προστατεύσουμε. Τη φύση πρέπει να την προσέχουμε και να τη φροντίζουμε. Είναι το μεγάλο σπίτι όπου μένουμε όλοι εμείς.
Όλα τα παιδιά λυπόμαστε να βλέπουμε κομμένα δέντρα και γυμνά βουνά. Για τον λόγο αυτό θεωρούμε ότι είναι σημαντικό να φυτευτούν ξανά δέντρα στις περιοχές που έχουν πληγεί από τις πυρκαγιές.
Με όλο τον σεβασμό, θα θέλαμε να σας ζητήσουμε να συμμετάσχουμε σε μια δράση αναδάσωσης που θα διοργανωθεί από τον Δήμο. Στη δράση αυτή θα συνεργαστούν μικροί και μεγάλοι ενεργοί πολίτες. Πιστεύουμε πως μια τέτοια δράση θα κάνει τη διαφορά. Τα τοπία μας θα γίνουν περιζήτητοι χώροι επίσκεψης από εκδρομείς και ο Μαραθώνας θα γίνει μια πραγματική όαση πρασίνου που όλοι θα θέλουν να επισκεφτούν. Ελπίζουμε να είστε σύμμαχός μας σε αυτή την προσπάθεια.
Είμαστε στη διάθεσή σας να συζητήσουμε για τη δράση και να ανταλλάξουμε απόψεις.
Σας ευχαριστούμε εκ των προτέρων για την προσοχή που θα δώσετε στην επιστολή μας και για την αμέριστη βοήθεια που θα μας προσφέρετε.
Με εκτίμηση,
Οι μαθητές της Δ΄ και Ε΄ τάξης
1ο Δημοτικό Σχολείο Μαραθώνα

